次韻答德化尉郭功甫遂以送之
作者：梅堯臣
朝代：宋

paragraphs: 江南有嘉禽，乘春弄清吭。
流音入我耳，慰愜若獲貺。
朝聽已孤高，暮聽轉幽曠。
何多燕雀羣，聲跡不相傍。
始聞汾陽生，文行衆所諒。
獨哦青山間，悼古或悲愴。
棄官不屈人，頗學陶元亮。
是時予愛之，顔采莫得望。
倏然能見過，遠涉丹湖浪。
袖携一卷詩，行橐更無長。
固與俗人殊，於焉識敦尚。
嗟嗟二千石，不知子所向。
駭子發論高，萬仞聳孤嶂。
又如决河湍，捧土安可障。
吾方歎瓌材，恨未逢良匠。
信哉騏驥駒，誰用伯樂相。
自從昔還朝，汩汩走俗狀。
未嘗寄子書，子言今行行。
亦似昧相知，曾非事高閌。
把筆誠不勤，强意乃爲妄。
茲晨去湓城，聊以和子唱。
子辭猶瀑布，敢挹不知量。